b"\n_START_ARTICLE_\nRudolf Gas\n_START_SECTION_\n\xc5\xbdivljenjepis\n_START_PARAGRAPH_\nRudolf Strnad se je z glasbo sre\xc4\x8dal \xc5\xbee doma, saj je bil njegov o\xc4\x8de pevec in kitarist. Skupaj sta poslu\xc5\xa1ala med drugim The Beatles, Elvisa Presleyja in The Beach Boys. V 3. razredu osnovne \xc5\xa1ole se je za\xc4\x8del u\xc4\x8diti trobento, dve leti zatem pa postal \xc4\x8dlan doma\xc4\x8dega Pihalnega orkestra Svoboda Senovo. V za\xc4\x8detku 90. let je ustanovil skupino Imagine, ki je preigravala rock 'n' roll in rock glasbo in predstavila nekaj prvih avtorskih skladb. Skupina je leta 1992 prerasla v novo poimenovano skupino K.u.t. GAS, kateri je bil Strnad idejni in umetni\xc5\xa1ki vodja, poleg tega pa je prispeval tudi veliko priredb in aran\xc5\xbemajev. Skupina je bila znana po \xc5\xa1tevilni, 14-\xc4\x8dlanski zasedbi, in po svojih zna\xc4\x8dilnih funk in soul skladbah. Izdali so dva albuma in nastopili na festivalu Melodije morja in sonca ter Slovenski popevki. Leta 1997 so bili nominirani za nagrado zlati petelin v treh kategorijah in v kategoriji debitantov zmagali. V tem \xc4\x8dasu je Strnad \xc5\xa1tudiral na Akademiji za glasbo v Ljubljani, ki jo je leta 2000 uspe\xc5\xa1no zaklju\xc4\x8dil z diplomo iz trobente pri profesorju Tiborju Kereke\xc5\xa1u._NEWLINE_K.u.t. GAS je za\xc4\x8dasno prenehala z delovanjem leta 2000 ter \xc5\xa1tiri leta kasneje ponovno zdru\xc5\xbeila mo\xc4\x8di. Strnad je medtem pri\xc4\x8del tudi s samostojno kariero in leta 2006 izdal album RG Style s 16 avtorskimi skladbami. Leta 2008 je sodeloval z igralko Tino Gorenjak in za njen avtorski projekt, muzikal Prava dekleta, napisal vso glasbo. Aprila 2010 je premiero do\xc5\xbeivel dokumentarni film No\xc4\x8demo belega kruha, za katerega je pravtako napisal glasbo. Leto poprej, 2009, je prevzel vodstvo Big banda Orkestra Slovenske vojske. Z njim je leta 2015 sodeloval s priznanim makedonskim kitaristom Vlatkom Stefanovskim, s katerim je orkester izvedel odmevne koncerte in posnel tudi album v \xc5\xbeivo._NEWLINE_Strnad je v svoji karieri sodeloval s \xc5\xa1tevilnimi glasbeniki kot so: Josipa Lisac, Ditka Haberl, Elda Viler, Janez Lotri\xc4\x8d, Vlado Kreslin, Nu\xc5\xa1a Derenda, Nu\xc5\xa1ka Dra\xc5\xa1\xc4\x8dek, Alenka Godec, Oto Pestner, New Swing Quartet, Carmina Slovenica in drugi."